Javaslat A TANÁCS HATÁROZATA hatálya tekintetében a 2002/546/EK határozat módosításáról /* COM/2013/0781 final - 2013/0387 (CNS) */





INDOKOLÁS 1. A JAVASLAT HÁTTERE Az Európai Unió működéséről szóló szerződés (EUMSZ) – amelynek hatálya az Unió legkülső régióira, köztük a Kanári-szigetekre is kiterjed – elvben semmilyen eltérést nem tesz lehetővé a helyi termékek, illetőleg a Spanyolországból vagy más tagállamokból érkező termékek adóztatásában. Az EUMSZ 349. cikke (korábban az EK-Szerződés 299. cikkének (2) bekezdése) azonban lehetőséget nyújt e régiókra vonatkozó olyan egyedi intézkedések bevezetésére, amelyeket a legkülső régiók gazdasági és társadalmi helyzetét érintő állandó hátrányok fennállása indokol. Az EK-Szerződés 299. cikkének (2) bekezdése alapján elfogadott 2002. június 20-i 2002/546/EK tanácsi határozat[1] felhatalmazza Spanyolországot arra, hogy az „Arbitrio sobre Importaciones y Entregas de Mercancías en las Islas Canarias” (a továbbiakban: AIEM) elnevezésű adó vonatkozásában 2011. december 31-ig mentességet vagy kedvezményt nyújtson egyes, a Kanári-szigeteken helyben előállított termékekre. Az említett határozat melléklete felsorolja azokat a termékeket, amelyekre alkalmazható az adó alóli mentesség vagy az arra vonatkozó kedvezmény. A helyben előállított termékek és az egyéb termékek adóztatásában jelentkező különbség – terméktől függően – nem haladhatja meg az 5, 15 vagy 25 százalékpontot. A 2002/546/EK határozat felsorolja az egyedi intézkedések alkalmazásának lehetséges indokait: ide tartozik az elszigetelt jelleg, a nyersanyagoktól és az energiától való függés, a jelentősebb készletfelhalmozás kényszere, a helyi piac kis mérete és az exporttevékenység alacsony szintje. E hátrányok összeadódása a helyben előállított termékek termelési költségeinek és így önköltségi árának emelkedését idézi elő, és ezáltal e termékek – egyedi intézkedések hiányában – kevésbé versenyképesek a máshonnan érkező termékekhez képest, még a Kanári-szigetekre történő szállítás költségeinek figyelembevételével is. Mindez tovább nehezíti a helyi termelés fenntartását. A 2002/546/EK határozatban szereplő egyedi intézkedéseknek tehát az volt a célja, hogy a helyi ipart versenyképességének javítása révén megerősítse. Az AIEM olyan közvetett állami adó, amelyet a termékek származási helyétől függetlenül egyetlen szakaszban vetnek ki a termékek gyártói által a Kanári-szigeteken értékesített termékekre, valamint hasonló termékek vagy hasonló típusú termékek Kanári-szigetekre való behozatalára. Az importált termékek adóalapja a vámérték, a gyártók által a Kanári-szigeteken értékesített termékek adóalapja pedig az ellenérték teljes összege. A 2002/546/EK határozatban szereplő egyedi intézkedések egyfajta differenciált adóztatást hoznak létre, amelyből egyes termékek helyi előállítása előnyhöz jut. Ez az adó olyan állami támogatásnak minősül, amelyhez a Bizottság jóváhagyása szükséges, amelyet az NN 22/2008. állami támogatásról szóló határozattal adtak meg. A 2009-es világgazdasági válság és annak az utazást visszafogó hatása súlyosan érintette a Kanári-szigetek gazdaságát, amely nagy mértékben a turizmusból származó bevételekre épül. Konkrétan az idegenforgalmi ágazatban foglalkoztatottak leépítése jelentősen megemelte a munkanélküliségi rátát a Kanári-szigeteken. A 2001 és 2007 közötti időszakban 10,4–12 % között ingadozó munkanélküliségi ráta 2008-ban 17,3 %-ra, 2009-ben pedig 26,2 %-ra emelkedett. Ez a tendencia is alátámasztja a nagy mértékben a turizmusra épülő gazdaságok kockázatosságát, és a gazdasági tevékenységek diverzifikációjának szükségességét. Spanyolország 2010. november 16-án kérelmet nyújtott be az Európai Bizottsághoz, amelyben a 2002/546/EK határozat alkalmazási idejének két évvel történő meghosszabbítását kezdeményezte, összhangba hozva így lejáratát a 2007 és 2013 közötti időszakban alkalmazandó nemzeti regionális támogatásokról szóló iránymutatások egyikével[2]. Ezenfelül Spanyolország kérelmezte az NN 22/2008. állami támogatásról szóló határozat alkalmazási idejének két évvel történő meghosszabbítását is. E határozat értelmében a spanyol hatóságok által az AIEM tekintetében nyújtott támogatás összeegyeztethető volt a közös piaccal. A Bizottság az SA.31950. (N 544/2010.)[3] állami támogatásról szóló határozatában engedélyezte a két évvel való meghosszabbítást. E határozat 2013. december 31-ig hosszabbította meg az NN 22/2008. állami támogatásról szóló határozat alkalmazási idejét. A 2002/546/EK határozat alkalmazási idejének meghosszabbítására irányuló kérelmet a Bizottság a Kanári-szigeteket érintő hátrányok nagyságrendjére tekintettel értékelte, és arra a megállapításra jutott, hogy indokolt megadni a kért meghosszabbítást. A Kanári-szigeteken alkalmazandó AIEM adóra vonatkozó különleges szabályok alkalmazásáról a Tanács részére készített, 2008. augusztus 28-án elfogadott jelentésében a Bizottság ténylegesen megerősítette, hogy az AIEM működése kielégítő, és nincs szükség a 2002/546/EK határozat rendelkezéseinek bárminemű módosítására. A 2011. december 19-i 895/2011/EU tanácsi határozat[4] következésképpen módosította a 2002/546/EK határozatot, és annak alkalmazási idejét 2013. december 31-ig meghosszabbította. A spanyol hatóságok kérték a Kanári-szigeteken előállított termékekre vonatkozó különleges AIEM szabályok megújítását a 2014–2020 közötti időszakra, módosítva a termékek listáját és a bizonyos termékekre alkalmazandó maximális rátákat. A megújítást az EUMSZ 349. cikke szerinti tanácsi határozattal és az állami támogatásokról szóló bizottsági határozattal egyaránt jóvá kell hagyni. A Bizottság 2013. június 28-án új iránymutatást[5] fogadott el a 2014–2020 közötti időszakra vonatkozó regionális állami támogatásokról. Az iránymutatás az állami támogatások ellenőrzésének korszerűsítését célzó szélesebb stratégia részét képezi, amely arra irányul, hogy ösztönözze a növekedést az egységes piacon hatékonyabb támogatási intézkedések előmozdítása révén és azáltal, hogy a Bizottság általi végrehajtást a versenyre legnagyobb hatást gyakorló esetekre összpontosítja. Mivel az iránymutatás 2014. július 1-jén lép hatályba, indokoltnak tűnik a 895/2011/EU határozattal módosított 2002/546/EK határozat alkalmazási idejét hat hónappal meghosszabbítani, hogy lejárata összhangban legyen az iránymutatás hatálybalépésének időpontjával. A 895/2011/EU határozattal módosított 2002/546/EK határozatot ennek megfelelően indokolt módosítani. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI E javaslatról konzultáltak az Európai Bizottság érintett főigazgatóságaival, és a dokumentumot a felmerült javaslatok belefoglalása érdekében módosították. Mivel a jelen javaslat csupán a hatályos tanácsi határozat alkalmazásának meghosszabbítását javasolja egy adott időszakra (hat hónap), ugyanazon termékekre és korlátokra vonatkozóan, így nem szükséges hatásvizsgálatot lefolytatni. 3. A JAVASLAT JOGI ELEMEI A javasolt intézkedések összefoglalása Az egyes, a Kanári-szigeteken helyben előállított termékek vonatkozásában az AIEM elnevezésű adó tekintetében Spanyolország számára mentességek vagy kedvezmények alkalmazását engedélyező (a 895/2011/EU határozattal módosított) 2002/546/EK határozat alkalmazási idejének meghosszabbítása. Jogalap Az EUMSZ 349. cikke. A szubszidiaritás elve Kizárólag a Tanács jogosult – az EUMSZ 349. cikke alapján – a legkülső régiókra vonatkozó egyedi intézkedéseket elfogadni azzal a céllal, hogy a Szerződések – így a közös politikák – alkalmazását e régiókhoz igazítsa, tekintettel az említett régiók gazdasági és társadalmi helyzetét érintő állandó hátrányok fennállására. A javaslat ezért megfelel a szubszidiaritás elvének. Az arányosság elve A javaslat megfelel az arányosság elvének a következők miatt: Célja a 895/2011/EU határozattal módosított 2002/546/EK határozat alkalmazási idejének hat hónappal való meghosszabbítása, hogy lejárata összhangban legyen a 2014–2020 közötti időszakra vonatkozó regionális állami támogatásokról szóló iránymutatás hatálybalépésének időpontjával. További hosszabbításokra kizárólag egy új, az egyes termékekre lebontott elemzés elvégzését követően kerülhet sor. A jogi aktus típusának megválasztása Javasolt aktus: tanácsi határozat. Más jogi aktus nem felelne meg a következők miatt: A módosítás tárgyát képező szöveg maga is tanácsi határozat, és azt ugyanezzel a jogalappal (az EUMSZ 349. cikke, korábban az EK-Szerződés 299. cikkének (2) bekezdése) fogadták el. 4. KÖLTSÉGVETÉSI HATÁSOK A javaslat nincs hatással az uniós költségvetésre. 2013/0387 (CNS) Javaslat A TANÁCS HATÁROZATA hatálya tekintetében a 2002/546/EK határozat módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 349. cikkére (korábban az EK-Szerződés 299. cikkének (2) bekezdése), tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, tekintettel az Európai Parlament véleményére[6], különleges jogalkotási eljárás keretében, mivel: (1) Az EK-Szerződés 299. cikke alapján elfogadott 2002. június 20-i 2002/546/EK tanácsi határozat[7] felhatalmazza Spanyolországot arra, hogy az „Arbitrio sobre Importaciones y Entregas de Mercancías en las Islas Canarias” (a továbbiakban: AIEM) elnevezésű adó vonatkozásában 2011. december 31-ig mentességet vagy kedvezményt nyújtson egyes, a Kanári-szigeteken helyben előállított termékekre. Az említett határozat melléklete felsorolja azokat a termékeket, amelyekre alkalmazható az adó alóli mentesség vagy az arra vonatkozó kedvezmény. A helyben előállított termékek és az egyéb termékek adóztatásában jelentkező különbség – terméktől függően – nem haladhatja meg az 5, 15 vagy 25 százalékpontot. (2) Az AIEM alóli mentességek és az arra vonatkozó kedvezmények differenciált adóztatást hoznak létre, amelyből egyes termékek helyi előállítása előnyhöz jut. Ez állami támogatásnak minősül, amely a Bizottság jóváhagyását igényli. (3) A 2011. december 19-i 895/2011/EU tanácsi határozat[8] módosította a 2002/546/EK határozatot, és annak alkalmazási idejét 2013. december 31-ig meghosszabbította. (4) A Bizottság 2013. június 28-án elfogadta a 2014–2020 közötti időszakra vonatkozó regionális állami támogatásokról szóló iránymutatását[9], amely meghatározza, hogy a tagállamok hogyan nyújthatnak támogatást vállalkozások számára annak érdekében, hogy 2014 és 2020 között támogassák a hátrányos helyzetű európai térségek gazdasági fejlődését. A 2014. július 1-jén hatályba lépő iránymutatás az állami támogatások ellenőrzésének korszerűsítését célzó szélesebb stratégia részét képezi, amely arra irányul, hogy ösztönözze a növekedést az egységes piacon hatékonyabb támogatási intézkedések előmozdítása révén és azáltal, hogy a Bizottság általi végrehajtást a versenyre legnagyobb hatást gyakorló esetekre összpontosítja[10]. (5) A 895/2011/EU határozattal módosított 2002/546/EK határozat alkalmazási idejét indokolt hat hónappal meghosszabbítani, hogy lejárata összhangban legyen a 2014–2020 közötti időszakra vonatkozó regionális állami támogatásokról szóló iránymutatás hatálybalépésének időpontjával. (6) A 895/2011/EU határozattal módosított 2002/546/EK határozatot ennek megfelelően módosítani kell, ELFOGADTA EZT A HATÁROZATOT: 1. cikk A 895/2011/EU határozattal módosított 2002/546/EK határozat 1. cikke (1) bekezdésének első mondatában a „2013. december 31.” időpont helyébe a „2014. június 30.” időpont lép. 2. cikk Ez a határozat az elfogadásának napján lép hatályba. 3. cikk Ennek a határozatnak a Spanyol Királyság a címzettje. Kelt Brüsszelben, -án/-én. a Tanács részéről az elnök [1] HL L 179., 2002.7.9., 22–27. o. [2] HL C 54., 2006.3.4., 13. o. [3] HL C 237., 2011.8.13., 1. o. [4] HL L 345., 2011.12.29., 17. o. [5] HL C 209., 2013.7.23., 1. o. [6] HL C , , o. [7] HL L 179., 2001.7.9., 22. o. [8] HL L 345., 2011.12.29., 17. o. [9] C (2013) 3769, 2013.6.28. [10] COM/2012/0209 final.